Hayet yapni Komam Jesús bꞌey Jericó,
yekꞌ Komam yul konhobꞌ tuꞌ.
Haꞌ bꞌey tuꞌ,
ay huneꞌ naj winaj kaw qꞌalom,
Zaqueo isbꞌi.
Yahaw yeko naj yinh ebꞌnaj iqꞌomilo tohlabꞌal chito bꞌey konhobꞌ Roma.
Naj Zaqueo tuꞌ,
yoche naj yilaꞌ Komam Jesús,
yaj mach chiyu yilni naj yuto hantanhe anma tzujaniko yinta Komam,
yebꞌpaxo yu kaw nichꞌanchꞌan istel naj.
Yuxin bꞌabꞌikꞌo naj sata anma,
yahto naj yinh isqꞌabꞌ huneꞌ teꞌ sicómoro aykanh istiꞌ bꞌeh,
yu yilni naj Komam yet chꞌekꞌto bꞌey tuꞌ.
Hayet yekꞌto Komam yich teꞌ,
istꞌanhxahto Komam yinh naj,
yalni Komam tet naj:
—Zaqueo,
ayanhti yinh anhe,
yuto haꞌ bꞌey hawatut chinkanojan huneꞌ aqꞌbꞌal tiꞌ,
xhi Komam tet naj.
Hayet yabꞌen naj Zaqueo huneꞌ tuꞌ,
yinh anhe ayti naj,
isto naj.
Kaw xin chitzala iskꞌul naj yet ischahni naj Komam yul yatut.
Hayet yilni anma huneꞌ tuꞌ,
yichiko anma bꞌuchwal yinh Komam yuto kankano Komam bꞌey yatut huneꞌ naj mulum.
Haꞌ naj Zaqueo tuꞌ,
ah linhno naj,
yalni naj tet Komam:
—Mamin,
wal tinanh chiwaqꞌan yikta tzet ayinan tet anma mebꞌaꞌ,
yebꞌ xin ta ay mak ekꞌbꞌal wutelojan ismelyu,
kanhelto ekꞌbꞌal selel chiwaqꞌan tet,
xhi naj.
Yalni Komam:
—Mahul kolbꞌanile bꞌey huneꞌ nha tiꞌ tinanh;
naj Zaqueo tiꞌ kaw yuninalpaxo icham Abraham ye naj.
Wal xin Hanin Aqꞌbꞌilintijan texol yu Komam Dios,
hulnajinan insayaꞌan yebꞌ inkolnihan anma kꞌaynato yu ismul,
xhi Komam.